Religioon Vietnamis
Enamik vietnamlastest ei järgi ühtegi organiseeritud religiooni, vaid praktiseerivad mõnda vietnami rahvausundit, näiteks harrastavad esivanematekultust või palvetavad jumalustele, eriti tếti ja teiste pühade ajal. Vietnami rahvausund põhineb ajaooliselt Vana-Hiinast pärinevatel uskumustel ehk konfutsianism ja taoism, aga ka budismil. Nendele kolmele õpetusele (tam giáo) lisandus hiljem kristlus (katoliiklus, công giáo). Vietnamis on ka kaks oma usku: sünkreetiline caodaism ja budismile sarnanev hoahaoism. Ameerika Ühendriikide mõttekoda Pew Research Center hindas aastal 2010, et enamus vietnamlastest (45,3%) praktiseeris rahvausundit. Budiste (Mahajaana) oli hinnanguliselt 16,4%, kristlasi 8,2%, umbes 30% vietnamlastest olid uskmatud. Ametlikult on kommunistlik valitsus kuulutanud Vietnami ateistlikuks riigiks. Aastal 2018 avaldatud Usuasjade Valitsuskomitee statistika järgi on Vietnami rahvast 14,9% budistid, 8,5% kristlased (7,4% katoliiklased ja 1,1% protestandid), 1,5% hoahao budistid, 1,2% caodaistid. Alla 0,2% on hindusid, moslemeid ja bahaiste. Rahvausund (mille kohta valitsus eraldi statistikat ei tee) on kaheksakümnendatest alates taas laialt levima hakanud.